CELEX: 32019D1565
Language: et
Date: 2019-09-04 00:00:00
Title: Komisjoni otsus (EL) 2019/1565, 4. september 2019, milles käsitletakse kavandatud kodanikualgatust „Pakiliste kliimaprobleemide lahendamine“ (teatavaks tehtud numbri C(2019) 6388 all)

19.9.2019   
               
               
                  ET
               
               
                  Euroopa Liidu Teataja
               
               
                  L 241/8
               
            
         KOMISJONI OTSUS (EL) 2019/1565,
         4. september 2019,
         milles käsitletakse kavandatud kodanikualgatust „Pakiliste kliimaprobleemide lahendamine“
         
            
               (teatavaks tehtud numbri C(2019) 6388 all)
            
         
         (Ainult ingliskeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 16. veebruari 2011. aasta määrust (EL) nr 211/2011 kodanikualgatuse kohta, (1) eriti selle artiklit 4,
         ning arvestades järgmist:
         
                     (1)
                  
                  
                     Kavandatud kodanikualgatuse „Pakiliste kliimaprobleemide lahendamine“ teema on järgmine: „Me kutsume Euroopa Komisjoni üles tugevdama tegevust pakiliste kliimaprobleemide lahendamiseks, et maailma soojenemine ei ületaks 1,5 °C. Selleks tuleb seada ambitsioonikamad kliimaeesmärgid ja kliimameetmeid rahaliselt toetada.“
                  
               
                     (2)
                  
                  
                     Kavandatud kodanikualgatuse eesmärgid on järgmised: „ELil tuleb seada uued Pariisi kokkuleppe kohased eesmärgid (riiklikult kindlaksmääratud panus), mille kohaselt 2030. aastaks vähendataks kasvuhoonegaaside heitkogust 80 % võrra ja 2035. aastaks saavutataks CO2-neutraalsus, ning sellest lähtudes muuta Euroopa kliimaalaseid õigusakte. Rakendada tuleb ELi mehhanism, millega korrigeeritakse imporditavate kaupadega seotud süsinikdioksiidiheite maksustamist. Vabakaubanduslepingut ei tohiks sõlmida ühegi partnerriigiga, kes ei kavatse täita kliimameetmete programmi „Climate Action Tracker“, et piirata soojenemist 1,5 °C. ELil tuleks koostada tasuta õppematerjalid, mida liikmesriigid saavad kasutada oma õppekavades kliimamuutuste mõju kohta.“
                  
               
                     (3)
                  
                  
                     Euroopa Liidu lepinguga (ELi leping) tugevdatakse liidu kodakondsust ja täiustatakse liidu demokraatlikku toimimist, nähes selleks muu hulgas ette, et igal kodanikul on õigus osaleda liidu demokraatias Euroopa kodanikualgatuse kaudu.
                  
               
                     (4)
                  
                  
                     Seepärast peaksid kodanikualgatuse kord ja tingimused olema selged, lihtsad ja kasutajasõbralikud ning vastama kodanikualgatuse olemusele, et julgustada kodanike osalust ja muuta liit ligipääsetavamaks.
                  
               
                     (5)
                  
                  
                     Komisjonil on õigus esitada aluslepingute rakendamiseks vajalike liidu õigusaktide ettepanekuid, et:
                     
                                 —
                              
                              
                                 võtta Euroopa Liidu toimimise lepingu artikli 192 lõike 1 ja 2 alusel (mida tõlgendatakse koostoimes Euroopa Liidu toimimise lepingu artikli 191 lõike 1 esimese ja neljanda taandega) meetmeid keskkonna säilitamise, keskkonnakaitse ja keskkonna kvaliteedi parandamise eesmärkide saavutamiseks ning edendada rahvusvahelisel tasandil meetmeid selleks, et tegeleda piirkondlike ja ülemaailmsete keskkonnaprobleemidega ja eelkõige võidelda kliimamuutuste vastu;
                              
                           
                                 —
                              
                              
                                 rakendada Euroopa Liidu toimimise lepingu artikli 207 alusel ühist kaubanduspoliitikat.
                              
                           
               
                     (6)
                  
                  
                     Nimetatud põhjustel ei jää kavandatud kodanikualgatus ilmselgelt välja komisjoni volituste ulatusest, mille kohaselt on komisjonil õigus esitada ettepanek liidu õigusakti kohta, millega rakendatakse aluslepinguid vastavalt eespool nimetatud määruse artikli 4 lõike 2 punktile b.
                  
               
                     (7)
                  
                  
                     Lisaks on moodustatud kodanike komitee ja määratud kontaktisikud, nagu on ette nähtud eespool nimetatud määruse artikli 3 lõikega 2, ning kavandatud kodanikualgatus ei ole ilmselgelt ebaõiglane, põhjendamatu ega pahatahtlik ega ilmselgelt vastuolus liidu väärtustega, mis on sätestatud ELi lepingu artiklis 2.
                  
               
                     (8)
                  
                  
                     Seepärast tuleks kavandatud kodanikualgatus „Pakiliste kliimaprobleemide lahendamine“ registreerida,
                  
               ON VASTU VÕTNUD KÄESOLEVA OTSUSE:
         
            Artikkel 1
            Kavandatud kodanikualgatus „Pakiliste kliimaprobleemide lahendamine“ registreeritakse.
         
         
            Artikkel 2
            Käesolev otsus jõustub 23. septembril 2019.
         
         
            Artikkel 3
            Käesolev otsus on adresseeritud kavandatud kodanikualgatuse „Pakiliste kliimaprobleemide lahendamine“ korraldajatele (kodanike komitee liikmetele), keda esindavad kontaktisikutena Thomas EITZENBERGER ja Astrid Cecilie BUDOLFSEN.
         
         
            Brüssel, 4. september 2019
            
               
                  Komisjoni nimel
               
               
                  esimene asepresident
               
               Frans TIMMERMANS
            
         
         
            (1)  ELT L 65, 11.3.2011, lk 1.